Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 158/14/5508	Ružomberok, 26.11.2014
EEČ : 2-42-161-2014

U Z N E S E N I E

Trestná vec:	obvinený ml. XXXXX 
Prečin:	Šírenie poplašnej správy podľa § 361 odsek 1, odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	ml. XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 18.03.2014 v čase o 00.10 h a následne aj v čase o 00.33 h obv. ml. XXXXX vystupujúci pod menom Adam Smolár telefonoval  z mobilného telefónu zn. HUAWEI Ascend 4 210 s číslom IMEI:868096017241653(0) na telefonickú linku tiesňového volania č. 112, kde uviedol, že volá z Ružomberka a potrebuje prepojiť na Políciu, kedy po prepojení na telefónne číslo Polície 158 toho istého dňa v čase o 00.13 h a následne aj v čase 00.37 h službukonajúcemu policajtovi operačného strediska Krajského riaditeľstva PZ v Žiline oznámil: „Poznačte si adresu, Základná škola v Ružomberku, Bystrická cesta 14, je tam bomba“, po týchto oznámeniach hovory ukončil, pričom ním uvádzané údaje na telefónne číslo 158 sa po vykonaní pyrotechnickej prehliadky v uvedenej základnej škole ukázali ako nepravdivé,

lebo obvinený nebol v čase činu pre nepríčetnosť trestne zodpovedný.

Odôvodnenie:
	Vyšetrovateľ Okresného riaditeľstva PZ, odboru kriminálnej polície v Ružomberku na základe uznesenia o vznesení obvinenia podľa § 206 ods. 1 Trestného poriadku z 05.05.2014 viedol pod č. ČVS:ORP-117/VYS-RK-2014 trestné stíhanie proti obv. ml. XXXXX, nar. XXXXX pre pokračovací prečin šírenia poplašnej správy podľa § 361 ods. 1, 2 Trestného zákona, ktorého sa mal dopustiť na tom skutkovom základe, ako je popísaný vo výrokovej časti tohto uznesenia. Trestné stíhanie vo veci uvedeného prečinu bolo začaté uznesením vyšetrovateľom PZ podľa § 199 ods. 1 Trestného poriadku zo 16.04.2014. Po skončení vyšetrovania vyšetrovateľ PZ predložil na prokuratúru vyšetrovací spis s návrhom na zastavenie trestného stíhania z dôvodu § 215 ods. 1 písm. e) Trestného poriadku.

	Preskúmaním vyšetrovacieho spisu som zistil, že spáchanie skutku, pre ktorý bolo obv. ml. XXXXX vznesené obvinenie, mu bolo v celom rozsahu preukázané najmä obsahom a závermi znaleckého posudku Kriminalistického a expertízneho ústavu PZ Bratislava č. ČES: PPZ-KEU-BA-EXP-2014/7205 z odboru fonoskopie, ktorým bol stotožnený nahratý mužský hlas volajúceho dňa 18.03.2014 v čase o 00.10 h a následne aj v čase o 00.33 h pod menom Adam Smolár na telefonickú linku tiesňového volania č. 112 a následne po prepojení na telefónne číslo Polície 158 s hlasovou vzorkou obv. ml. XXXXX, zabezpečenou od neho vyšetrovateľom PZ dňa 28.04.2014 podľa § 133 ods. 2 Trestného poriadku. Skutok bol obvinenému nepriamo preukázaný aj svedeckými výpoveďami jeho matky XXXXX XXXXX a RNDr. Eleny Volanskej - riaditeľky Základnej školy v Ružomberku, Bystrická cesta č. 14, zápisnicou o vydaní veci - mobilného telefónu zn. HUAWEI Ascend 4 210 s číslom IMEI:868096017241653(0), z ktorého boli realizované inkriminované telefonické hovory, úradnými záznamami príslušníkov Polície, ktorí preverovali predmetné telefonické oznámenie z 18.03.2014, správami telefonických operátorov, správami Ministerstva vnútra - Centra podpory Žilina, Okresného úradu Žilina - odboru krízového riadenia a ďalšími listinnými dôkazmi. 

	Obv. XXXXX ako obvinený dňa 16.06.2014 v prítomnosti jeho ustanoveného obhajcu odmietol ku skutku vypovedať, pričom ako svedok pri výsluchu dňa 28.04.2014 priznal, že sa mu sníval zlý sen a potom volal na Políciu, viac k veci už neuviedol. 

	Vyšetrovateľ PZ uznesením z 03.06.2014 podľa § 142 ods. 1 Trestného poriadku na základe príkazu sudcu pre prípravné konanie sp. zn. 0Tp/141/2014-6 z 29.05.2014 podľa § 148 ods. 2 Trestného poriadku pribral znalcov z odboru zdravotníctva - psychiatrie za účelom znaleckého vyšetrenia duševného stavu obv. ml. XXXXX, nakoľko vzhľadom na jeho diagnózu a predchádzajúce psychiatrické liečenie vznikli vážne pochybnosti o jeho duševnom stave. Zo znaleckého posudku č. E.P.:34/2014, B.S.:43/2014, ktorý vypracovali znalkyne z odboru zdravotníctva - psychiatrie MUDr. Elena Poloncová a MUDr. Berta Skusilová (č. l. 37 - 53), vyplynul záver, že u obvineného napriek antipsychotickej liečbe dochádza k rozvoju duševnej choroby - Paranoidnej Schizofrénie, v dôsledku ktorej obvinený v čase spáchania skutku, z ktorého je obvinený, mal vymiznutú schpnosť rozpoznať nebezpečenstvo svojho konania pre spoločnosť a mal vymiznutú schopnosť svoje konanie ovládať, konal pod vplyvom uvedenej duševnej choroby, ktorou aj v súčasnosti trpí a v jej dôsledku adekvátne nechápe ani zmysel trestného konania. U obvineného sa nejednalo o správanie motivované vedomou, účelovou snahou. Jeho pobyt na slobode znalkyne považujú za potencionálne nebezpečný a  navrhli obvinenému uložiť ochranné ambulantné psychiatrické liečenie.

	Prečinu šírenia poplašnej správy podľa § 361 ods. 1, 2 Trestného zákona sa dopustí ten, kto úmyselne spôsobí nebezpečenstvo vážneho znepokojenia aspo¨ľ časti obyvateľstva nejakého miesta tým, že rozširuje poplašnú správu, ktorá je nepravdivá, alebo sa dopustí iného obdobného konania spôsobilého vyvolať také nebezpečenstvo a kto správu alebo iné obdobné konanie uvedené v odseku 1, hoci vie, že sú nepravdivé a môžu vyvolať opatrenie vedúce k nebezpečenstvu vážneho znepokojenia aspoň časti obyvateľstva nejakého miesta, oznámi právnickej osobe alebo Policajnému zboru alebo inému štátnemu orgánu alebo hromadnému informačnému prostriedku.  

	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Vyhodnotením vykonaných dôkazov som dospel k záveru, že obv. ml. XXXXX sa dopustil konania, za ktoré mu vyšetrovateľ PZ dňa 05.05.2015 vzniesol obvinenie a toto konanie napĺňa znaky skutkovej podstaty prečinu šírenia poplašnej správy podľa § 361 ods. 1, 2 Trestného zákona, ale nakoľko obvinený v čase spáchania tohto trestného činu v dôsledku duševnej poruchy vôbec nemohol rozpoznať nebezpečenstvo svojho konania pre spoločnosť a aj jeho ovládacie schopnosti boli v dôsledku tohto duševného ochorenia úplne vymiznuté, nie je pre nepríčetnosť trestne zodpovedný, pričom nejde o prípad predpokladaný ustanovením § 363 Trestného zákona.

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Na základe vyššie uvedených skutočností som rozhodol  tak, ako je uvedené vo výrokovej časti  tohto uznesenia. Po jeho právoplatnosti bude Okresnému súdu Ružomberok neodkladne podaný návrh na uloženie ambulantného psychiatrického ochranného liečenia podľa § 73 ods. 1 Trestného zákona.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Mikuláš
prokurátor